Professor konkluderer, at der var alvorlige fejl på det skrottede inddrivelsesystemet EFI, men alligevel gav tidligere skatteminister Holger K. Nielsen grønt lys

Det er ikke kun hos tidligere skatteminister Kristian Jensen(V), at der bør være svedige håndflader over, at milliardskandalen i Skat nu bliver undersøgt.

En rapport fra professor Søren Lauesen fra IT Universitet konkluderer, at en anden tidligere skatteminister Holger K. Nielsen(SF), fik flere advarsler om, at inddrivelsessystemet EFI ikke fungerede optimalt. Alligevel valgte han at give grønt lys til, at EFI kunne gå i luften 1. september 2013. Blot to år efter blev EFI lagt i graven.

Se også: DF og S i skattekrig: Vil have ram på Kristian Jensen

I en ny rapport fra maj måned har Søren Lausen gennemgået alle de fejl, der blev begået i forbindelse med EFI, og ifølge ham skulle man aldrig være gået i luften på det tidspunkt:

- Jeg fandt 17 "sygdomme" i projektet, som hver kunne slå projektet ihjel, siger Søren Lausen.

- Jeg har også snakket med udviklere på EFI, som siger, at de forgæves forsøgte at advare projektledelsen og direktionen i Skat om, at det ikke gik, men ingen ville høre på dem, siger han.

I rapporten skriver Søren Lausen også, at da EFI gik i luften i september 2013, så skete det under voldsomt pres fra ledelsen. Systemet havde allerede kostet så meget, at det nu var nødvendigt at føre ud i livet. Det skete selvom, at test afslørede, at systemet var spækket med fejl. I alt blev det således planlagt at foretage 9700 systemtest. 5.700 af dem lykkedes, mens hele 3.400 fejlede, og 600 test blev aldrig gennemført.

- Man gik i drift selvom kun halvdelen af testene var i orden. Det svarer til at skulle sejle med et skib og sige, at ’der er kun huller i den ene side, så lad os sejle alligevel’ , siger Søren Lausen.

Her ses et uddrag af rapporten, hvor det beskrives, hvordan der var fejl i over hver tredje test.

Holger K. Nielsen der var skatteminister fra 16. oktober 2012 til 12. december 2013 påtager sig i dag et medansvar for, at det kunne gå så galt i Skat:

- Jeg tager selvfølgelig også min del af ansvaret, siger han.

Du sad jo som minister, da EFI gik i luften i 2013. Det skete selv om, test viste, at systemet ikke virkede optimalt. Er det noget af det, du tager ansvaret for?

- Jeg vil ikke gå ned i detaljer. Der vil jeg afvente kommissionens undersøgelse, men jeg er kun interesseret i, at der nu kommer en ordentlig, grundig og kvalificeret undersøgelse, siger han.